Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka
dňa 27. marca 2007

Materiál číslo: 33/2007

K bodu: Návrh spôsobu transformácie príspevkovej organizácie Bytový podnik
              Petržalka

Predkladá:	Návrh uznesenia:

Milan Ftáčnik	v prílohe
starosta

Prerokované:

v miestnej rade 
dňa 13. marca 2007

Spracoval:

komisia pre prípravu transformácie
Bytového podniku Petržalka

Návrh

uznesenia Miestneho zastupiteľstva mestskej časti Bratislava-Petržalka

Miestne zastupiteľstvo mestskej časti Bratislava-Petržalka

s ch v a ľ u j e

spôsob transformácie Bytového podniku Petržalka z príspevkovej organizácie na:

I. alternatíva  – spoločnosť s ručením obmedzeným

II. alternatíva – akciovú spoločnosť

na spravovanie bytového a domového fondu s tým, že mestská časť Bratislava-Petržalka bude stopercentným vlastníkom so základným imaním vo forme nepeňažného vkladu a majetok  v správe Bytového podniku Petržalka bude odzverený na mestskú časť Bratislava-Petržalka,

ž i a d a 

starostu

zabezpečiť spracovanie transformačného projektu do 30. 4. 2007 a jeho predloženie na rokovanie Miestneho zastupiteľstva mestskej časti Bratislava-Petržalka .

Dôvodová správa

	V zmysle prijatého uznesenia Miestneho zastupiteľstva Bratislava-Petržalka zo dňa 19.12.2006 sa predkladá  návrh spôsobu transformácie  príspevkovej organizácie Bytový podnik Petržalka (ďalej len „bytový podnik“) 
V januári 2007 starosta mestskej časti  menoval pracovnú skupinu na prípravu transformácie bytového podniku (ďalej len „transformačná komisia“) v zložení: 
Vedúca skupiny - Ing. Viera Kimerlingová  
Členovia skupiny: JUDr. Peter Plučinský, Ing. Mária Makovinská, Ing. Jarmila Mikušová, Ing. Ľudmila Janošovová, Ing. Ľubica Chajdiaková, Ing. Eva Janigová.

1.	Transformačná komisia  začala svoju činnosť prvým rokovaním 20.januára 2007.

2.	Pre  zistenie  stavu podniku  počas svojej činnosti vychádzala  komisia  z podkladov , ktoré si vyžiadala od  riaditeľky Bytového podniku, a dostala:
-	Zakladaciu listinu aj s dodatkami,
-	Organizačný poriadok  podniku  s dodatkami,
-	Organizačnú schému  podniku,
-	Registratúrny poriadok a plán,
-	Inventarizačné zápisy,
-	Čiastkové  súpisy zmlúv po oddeleniach ,
-	Vybrané ukazovatele  nákladov na jednotlivé druhy majetku a výnosy  z nich,
-	Účtovné výkazy ( výkaz ziskov a strát, súvaha) aj s prílohami ,
-	Informáciu o plnení rozpočtu k 30.06.2006 zo dňa  21.07.2006
-	Písomné  správy – Vyhodnotenie  plnenia úloh  za rok 2006 a plán úloh na rok 2007 zo dňa  25.01.2007,
-	Plnenie rozpočtu za rok 2006 zo dňa 2.2.2007
-	Prepočet správnej  réžie  za obecný majetok  po  jednotlivých druhoch majetku,
-	Typové  zmluvy užívané v podniku ( nájomné, prechod nájmu, správa)

            Ďalej čerpala z informácií podávaných  transformačnej komisii riaditeľkou podniku Ing.  Janošovovou a z vedomostí členov komisie, zamestnancov Miestneho úradu mestskej časti Bratislava-Petržalka a poznatkov zistených členmi komisie  priamo v bytovom podniku a tiež aj  informácií od vedúcich zamestnancov bytového podniku.
	Bytový podnik je príspevkovou organizáciou, ktorá bola zriadená mestskou časťou Bratislava-Petržalka a zabezpečuje nasledovné činnosti:
•	komplexná správa bytového fondu, nebytových priestorov (ďalej len „NP“) a ostatných priestorov s poskytovaním všetkých služieb spojených s bývaním a správou nebytových a ostatných priestorov vrátane ich údržby pre fyzické i právnické osoby,
•	vykonávanie všetkých administratívnych a právnych úkonov spojených s podávaním návrhov na súdy v súvislosti s užívaním bytov, NP a ostatných priestorov,
•	zabezpečovanie všetkých činností spojených s odpredajom obecných bytov a obecných NP.
	K 31. 12. 2006 predstavovala hodnota neobežného majetku 232 072 tis. Sk, hodnota obežného majetku bola vo výške 165 120 tis. Sk a finančný majetok mal hodnotu 24  495 tis. Sk. Počet zamestnancov v prepočítanom stave vrátane R-kategórie bol 89 osôb, z toho je 69 THP. K uvedenému dátumu spravuje bytový podnik 142 objektov so zmiešaným vlastníctvom a 2 objekty s obecnými bytmi – Medveďovej ul. č. 21 (DOS – 245 bytov) a Čapajevova ul. č.

3 (52 bytov). Okrem toho spravuje 2 rodinné domy na Nábrežnej ulici, 4 byty v bývalých predškolských zariadeniach a obecné terasy vrátane 226 garážových stojísk. Z 211 garáží v správe bytového podniku je 37 odpredaných a 174 obecných. Zo 137 spravovaných NP je 46 obecných. Bytový podnik spravuje 9 518 bytov a 276 obecných bytov je v objektoch iných správcov.
	Vo výlučnom vlastníctve obce zostali už len domy na Medveďovej ul. č. 21  (DOS – 245 bytov) a Čapajevova ul. č. 3 (52 bytov pre neplatičov), 711 obecných bytov v objektoch so zmiešaným vlastníctvom v správe rôznych subjektov vrátane bytového podniku,  NP, garážové státia, neodpredané garáže a obecné terasy.

3.	Zdôvodnenie  nutnosti transformácie a charakteristika vybraných  subjektov.

	V súlade s metodikou ESA 95  od 01.01.2005 sú do sektora verejnej správy zaradené len tie príspevkové organizácie, ktoré sú určené okrem iného podielom výrobných nákladov krytých tržbami, podiel  ktorých musí byť menší ako 50%. Tento podiel krytia nákladov bytový podnik nespĺňa. Náklady na celú činnosť bytového podniku sú kryté vlastnými zdrojmi, t. j. príjmami. 
Z vykonanej analýzy skutkového stavu vyplýva, že bytový podnik patrí do kategórie príspevkových organizácii, ktoré je zriaďovateľ v zmysle § 21 ods.13 zákona č. 523/2004 Z.z. o rozpočtových pravidlách povinný zrušiť alebo transformovať.
	Zriaďovateľ príspevkovej organizácie mimo sektora verejnej správy postupuje podľa    § 37 ods. 6 zákona o rozpočtových pravidlách, na základe ktorého je povinný zosúladiť právne pomery príspevkovej organizácie so zákonom o rozpočtových pravidlách a zriaďovateľ  môže najmä:
a)	zrušiť príspevkovú organizáciu mimo sektora verejnej správy bez právneho nástupcu prechodom všetkých práv a povinností na zriaďovateľa 
b)	zrušiť príspevkovú organizáciu mimo sektora verejnej správy tak, že k jej zániku dôjde rozdelením, zlúčením alebo splynutím,
c)	vykonať transformáciu príspevkovej organizácie mimo sektora verejnej správy          na neziskovú organizáciu poskytujúcu všeobecne prospešné služby v súlade               so zákonom č. 13/2002 Z.z.,
d)	iným spôsobom zosúladiť právne pomery príspevkovej organizácie mimo sektora verejnej správy bez jej zrušenia alebo zmeny právnej formy hospodárenia.
e)	vykonať transformáciou príspevkových organizácií formou zrušenia príspevkovej organizácie bez právneho nástupcu s prechodom všetkých práv a povinností na zriaďovateľa a následným vkladom majetku do formy spoločnosti  vychádzajúc z možností daných zákonom o rozpočtových pravidlách a obchodného zákonníka.
 
Charakteristika  jednotlivých možností :
k bodu a)
  Zrušenie príspevkovej organizácie bez právneho nástupcu s prechodom všetkých práv a povinností na zriaďovateľa nie je ekonomicky výhodným riešením, pretože značnú časť nákladov spojených s činnosťou transformovaného subjektu je možné pokryť z podnikateľských činností, ktoré by museli byť zásadne redukované, čoho výsledkom by bolo zvýšenie požiadaviek na rozpočet obce, čo je absolútne neprijateľné. 

 k bodu b)
             Uvedená  alternatíva nezodpovedá cieľu, ktorý sa chce dosiahnuť .

  k bodu c) 
Podľa zákona  č. 213/1997 Z.z. o neziskových organizáciách je táto definovaná ako právnická osoba, ktorej predmetom činnosti je poskytovanie všeobecne prospešných služieb. Nezisková organizácia môže  vo vlastnom mene a na vlastnú zodpovednosť vykonávať aj ďalšiu činnosť za predpokladu, že touto činnosťou dosiahne účelnejšie využitie svojho majetku a zisk z tejto činnosti použije v celom rozsahu na zabezpečenie všeobecne prospešných služieb.  Pritom musí túto činnosť vykonávať  za podmienok  vopred  určených  a  pre  všetkých  používateľov  pri využití rovnakých podmienok. Jej  zisk  sa  nesmie  použiť  v prospech zakladateľov, členov orgánov ani jej zamestnancov,  ale sa musí použiť v celom  rozsahu  na  zabezpečenie všeobecne prospešných služieb. 
Celkovou činnosťou organizácie by bola snaha zabezpečiť  vlastne tie služby, ktoré v súčasnom rozsahu zabezpečuje príspevková organizácia v právnej forme neziskovej organizácie. Podľa zákona č.213/1997 Z.z. o neziskových organizáciách poskytujúcich všeobecne prospešné služby § 29 ods.3  možno neziskovej organizácii poskytnúť aj dotácie zo 
štátneho rozpočtu, rozpočtu štátneho fondu a rozpočtu obce. Z dotácii sa nemôžu uhrádzať výdavky (náklady) na správu neziskovej organizácie.
Nevyhnutným predpokladom tejto formy hospodárenia je delimitácia majetku v správe mestskej  časti do neziskovej organizácie. 
         Je zrejmé, že uvedené skutočnosti  vylučujú  dosiahnutie cieľa transformácie a transformáciu  na neziskovú organizáciu považujeme za nevhodnú.

k bodu d)

Išlo by vlastne o ponechanie  formy mestskej príspevkovej organizácie pri splnení ustanovenia § 37 ods. 6 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov s tým, že podiel výrobných nákladov krytých tržbami  by musel byť menší ako 50% v súlade s § 21 ods. 2 zákona o rozpočtových pravidlách. 
V usporiadaní  právnej formy príspevkovej organizácie by bola celková činnosť bytového podniku rozdelená na hlavnú činnosť a činnosť podnikateľskú. Predmetom podnikateľskej činnosti by bola správa odpredaných bytov. Tieto činnosti by museli byť samostatne účtovne vedené. Organizácia musí viesť účtovníctvo za hlavnú činnosť a účtovníctvo za podnikateľskú činnosť tak ako to ustanovuje zákon o rozpočtových pravidlách a postupy účtovania pre rozpočtové, príspevkové organizácie, obce a vyššie územné celky. Podľa § 28 ods. 2 zákona č. 523/2004 Z.z. o rozpočtových pravidlách príspevková organizácia môže vykonávať so súhlasom zriaďovateľa podnikateľskú činnosť nad rámec hlavnej činnosti, pre ktorú bola zriadená, iba ak plní úlohy určené zriaďovateľom. Náklady na podnikateľskú činnosť musia byť kryté výnosmi z nej. Výnosy a náklady na túto činnosť sa nerozpočtujú a sledujú sa  na samostatnom účte. Výsledok hospodárenia – zisk po zdanení je zdrojom rezervného fondu a v zmysle štatútu fondu slúži napr. na úhradu rozpočtom nezabezpečených bežných potrieb, na doplnenie zdrojov na obstaranie hmotného a nehmotného majetku, na úhradu sankcií, na úhradu straty z hlavnej činnosti, na krytie 

časového nesúladu medzi príjmami a výdavkami rozpočtového roka a združovanie prostriedkov a i.   
Treba zvážiť, nakoľko by toto riešenie a jeho možné modifikácie  zabezpečilo požadovaný cieľ transformácie.
	 
k bodu e)

Podľa jednotlivých druhov  podnikateľských subjektov, ktoré  svojou podstatou prichádzajú do úvahy, je možné ich charakterizovať a  vyhodnotiť  nasledovne :

 e)1. Spoločnosť s ručením obmedzeným.

Forma spoločnosti s ručením obmedzeným je jednou z najrozšírenejších foriem podnikateľskej aktivity a zaraďuje sa medzi kapitálové spoločnosti. Ide o spoločnosť s pomerne jednoduchým riadením a rozhodovaním, so schopnosťou operatívne  realizovať predmet činnosti. Vklad - základné imanie bude určené jediným spoločníkom zakladateľom  na základe  znaleckého ohodnotenia vkladaného majetku  tak, aby jeho cena bola zreálnená. 
Výkon správy obecného majetku bude prebiehať na základe zmluvy o výkone správy bytového podniku ako celku, alebo  na základe zmluvy o výkone správy  a mandátnej zmluvy (na činnosti), o príslušnej forme  rozhodne zriaďovateľ a Miestne zastupiteľstvo mestskej časti Bratislava-Petržalka na základe transformačného projektu.  
V usporiadaní vzťahov s mestskou časťou Bratislava-Petržalka  v  prípade transformácie bytového podniku na súkromnú spoločnosť je najdôležitejšia skutočnosť, že táto spoločnosť  v súlade so zákonom o dani z príjmov vykonáva činnosti za účelom udržania a zabezpečenia svojich príjmov. Bytový podnik  vo svojom  celkovom hospodárení teraz dosahuje zisk, avšak v predmete činnosti zabezpečuje aj správu činností na obecnom majetku, pričom niektoré z nich sú stratové ( správa terás, objekt na Čapajevovej ul. – byty pre neplatičov) . Tieto náklady nemôžu byť uplatnené z hľadiska zákona o dani z príjmov vo výdavkoch, museli by byť pripočítané k základu dane a zdanené 19% sadzbou dane z príjmov. Preto z dôvodu správneho usporiadania vzťahov medzi mestskou časťou a novovzniknutým subjektom bude potrebné v zmluve o výkone správy stanoviť finančné podmienky, za ktorých bude bytový podnik tieto neziskové činnosti vykonávať. Ďalej je potrebné vypracovať kalkulácie a stanoviť ceny obvyklé na trhu hlavne z dôvodu transparentnosti oceňovania t.j. fakturácia spriazneným osobám, ktorými je mestská časť.
Z vyššie uvedených dôvodov pre usporiadanie majetkovo-právnych vzťahov nie je rozhodujúca len efektívnosť jednotlivých činností, rozhodujúca je najmä  skutočnosť, či budú tieto činnosti zverené do správy bytovému podniku alebo si ich mestská časť ponechá vo vlastnej správe. V jednom aj v druhom prípade bude vynakladať finančné prostriedky na zabezpečenie týchto činností mestská časť a ak ich bude vykonávať  s.r.o., vytvorený zisk spoločnosti  si bude vlastne financovať sama mestská časť aj s daňou z príjmu s.r.o. Tento typ obchodnej spoločnosti ponúka väčšie možnosti aktivít na trhu, vytvára možnosti  pre vytvorenie zdravého konkurenčného prostredia.  Vlastník spoločnosti sa priamo podieľa na rozvoji podniku a zhodnocovaní kapitálových vkladov. 
Obecný majetok z bytového podniku  musí byť vrátený na mestskú časť a bude vedený v jej  účtovníctve. Všetky účtovné operácie v zmysle zákona o účtovníctve budú zúčtované 

u vlastníka, t.j. všetky náklady súvisiace s výkonom činnosti, napríklad odpisovanie majetku, oprava a údržba, odpredaj bytov a NP, priame a nepriame náklady, poplatok za výkon správy, zákonné povinnosti a zároveň budú účtované príjmy za ich nájom (byty a NP) ako aj ostatné príjmy. 
Je záležitosťou mestskej časti ako vlastníka obecných bytov a NP rozhodnúť o správe obecného bytového a domového fondu, za akých právnych a ekonomických podmienok odstúpi majetok do správy  novovzniknutej spoločnosti.
Mestská časť ako menšinový vlastník za obecné byty a NP v príslušných obytných domoch uzatvorí s novovzniknutou s.r.o. zmluvu o výkone správy v zmysle zákona č. 182/1993 Zb. v znení neskorších predpisov na spravovanie vlastníckeho podielu spoločných častí, zariadenia a za poskytované služby za neodpredané byty a NP. Ustanoveniam spojeným s finančným plnením zmluvy o výkone správy sa mestská časť prispôsobuje, nakoľko pri svojom postavení menšinového vlastníka neovplyvní rozhodnutie väčšinových vlastníkov.
Na ostatný majetok ako napr. dom na Medveďovej ul. č. 21, Čapajevova ul. č. 3, terasy, garáže, garážové státia, atď. ako aj niektoré z činností – odpredaj bytov a NP, oprava a údržba bytov, vymáhanie pohľadávok za byty a NP, zimná služba, ročné zúčtovanie služieb, prevádzkovanie garážových stojísk, čistenie a údržba tunelov, atď. môže uzatvoriť zmluvný vzťah s novovzniknutou s.r.o. za dohodnutých podmienok na účet vlastníka – mestskej časti.
Ďalšou alternatívou je uzatvoriť zmluvný vzťah s novovzniknutou s.r.o. na všetky činnosti spojené s obecným majetkom za dohodnutých podmienok na účet vlastníka – mestskej časti.
Ako vklad do novovzniknutej s. r. o. navrhujeme na základe ocenenia znaleckým posudkom nepeňažný vklad  hnuteľného majetku:
a)	drobný hnuteľný majetok – prístroje a zariadenia – napr. osobné počítače, kopírovacie stroje, tlačiarne, telefónna, ústredňa, atď. v zostatkovej hodnote 808 tis. Sk,
b)	drobný hnuteľný majetok – dopravné prostriedky – osobné vozidlá v zostatkovej hodnote 599 tis. Sk,
c)	ostatný drobný hnuteľný majetok v zostatkovej hodnote 8 tis. Sk.

Na základe vyššie uvedeného navrhujeme založenie spoločnosti s ručením obmedzeným so 100% majetkovou účasťou zriaďovateľa (mestská časť) a s nepeňažným vkladom. 

2.  Akciová spoločnosť.
Akciovou spoločnosťou je spoločnosť, ktorej základné imanie je rozvrhnuté na určitý počet akcií s určitou menovitou hodnotou a zaraďuje sa medzi kapitálové spoločnosti. Spoločnosť zodpovedá za porušenie svojich záväzkov celým svojím majetkom, pričom akcionár neručí za záväzky spoločnosti. Pri súčasnom rozsahu spravovaného majetku mestskej časti Bratislava-Petržalka   je predpoklad, že pri možnosti transformácie na tento typ 
obchodnej spoločnosti jediným akcionárom bude mestská časť Bratislava-Petržalka. Vklad - základné imanie a menovitá hodnota akcie bude určená jediným akcionárom (zakladateľom) 
akciovej spoločnosti  na základe  znaleckého ohodnotenia vkladaného majetku  tak, aby jeho cena bola zreálnená. 
Tým, že projekt transformácie bytového a domového fondu rôznorodého vlastníctva  založený na trhovom mechanizme  bude v akciovej spoločnosti rovnaký ako pri transformácii na spoločnosť s ručením obmedzeným a predpokladá hospodárenie z vlastných zdrojov, je na zváženie pri rozhodovaní o type spoločnosti aj akciová spoločnosť s nasledovných dôvodov:
1.	Na základe transformačného projektu bude v akciovej spoločnosti spravovanie obecného majetku a výkon činností v zmysle zmluvného vzťahu a spravovanie spoluvlastníckeho podielu v príslušných objektoch v zmysle zmluvy o výkone správy pre fyzické a právnické osoby rovnaký, ako v prípade s. r. o.
2.	Akciová spoločnosť bude založená jediným akcionárom, t. j. mestskou časťou Bratislava-Petržalka, ktorej základné imanie môže byť v alternatíve:
a)	peňažný vklad – rozvrhnutý na určitý počet akcií,
b)	nepeňažný vklad – nehnuteľný majetok – administratívna budova na Haanovej ul. č. 10, ktorej zostatková hodnota je cca 16 miliónov Sk. Tento majetok je potrebné oceniť na základe znaleckého posudku znalca z odboru stavebníctva, čím sa jej hodnota oproti zostatkovej neporovnateľne zvýši. Tým sa pochopiteľne zvýši aj hodnota akcií.
	V rámci Slovenskej republiky sú v súčasnosti väčšinou typické pre spravovanie bytového a domového fondu spoločnosti s ručením obmedzeným, akciové spoločnosti sú ojedinelé, napr. v Žiline. Mestská časť Bratislava-Petržalka má vytvorené majetkové podmienky pre vznik akciovej spoločnosti, preto je potrebné zvážiť uvedenú skutočnosť.
	Pri nepeňažnom vklade na základe rozhodnutia jediného akcionára o odpredaji príslušného počtu akcií právnickej osobe je zaujímavý finančný prínos do rozpočtu mestskej časti, zároveň sa umožní nadobúdateľovi akcií spoluvlastnícky podiel na nehnuteľnosti a tým sa vytvorí možnosť spolufinancovania nehnuteľnosti pri jej obnove, ktorú budova bezprostredne potrebuje.
	Pri založení akciovej spoločnosti pre spravovanie bytového a domového fondu v Petržalke je potrebné si uvedomiť, že by išlo o silnú konkurenčne schopnú spoločnosť, ktorá by mohla vstupovať na trh ako ďalší účastník pri získavaní novopostavených domov do jej správy, nakoľko v súčasnosti prebieha a v krátkej budúcnosti sa pripravuje ďalší rozvoj bytovej výstavby v našej mestskej časti. Pri voľnejšom formulovaní jej podnikateľskej činnosti vzniká ďalšia možnosť – výstavba nájomných bytov v Petržalke.
	Akciová spoločnosť má tiež zabezpečenú silnejšiu životaschopnosť tohto typu spoločnosti predovšetkým s prihliadnutím na jej orgány, ktoré okrem iného dozorujú aj uskutočňovanie podnikateľskej činnosti spoločnosti.
e)	3. Iné formy  podnikateľských subjektov  svojou majetkovou podstatou a tiež aj právnym a ekonomickým  spôsobom  fungovania  nepripadajú do úvahy.

Výhody a nevýhody jednotlivých foriem spoločností:

Spoločnosť s ručením obmedzeným

Tento typ obchodnej spoločnosti ponúka väčšie možnosti aktivít na trhu, vytvára možnosti   pre vytvorenie zdravého konkurenčného prostredia.  
            Vlastník spoločnosti sa priamo podieľa na rozvoji podniku a zhodnocovaní kapitálových vkladov. Z týchto vyššie uvedených dôvodov je táto forma obchodnej spoločnosti najefektívnejšia.
            Bytový podnik hospodári so ziskom a je predpoklad, že efektívnosť hospodárenia      sa bude zvyšovať.	

Akciová spoločnosť

Táto spoločnosť  vytvára to isté podnikateľské prostredie. Proces celkového fungovania spoločnosti je vo všeobecnosti formálnejší a rigoróznejšie upravený, zložitejší a nákladnejší ako pri spoločnosti s ručením obmedzeným. Jej výhodou je možnosť širšieho rozsahu podnikateľskej činnosti.

Príspevková organizácia

Tento typ usporiadania nie je progresívny z hľadiska transformácie ekonomiky, nevytvára dostatočné nástroje trhového mechanizmu. Aj pri zriadení podnikateľskej činnosti v rámci príspevkovej organizácie zisk po zdanení je zdrojom rezervného fondu a nevytvára predpoklady pre optimálne konkurenčné prostredie. 

Nezisková organizácia

Tento typ organizácie je problematický z dôvodu transformácie spravovaného mestského majetku a  spravovanie majetku podľa zákona č. 213/1997 Z.z. o neziskových organizáciách a činnosť správy bytového hospodárstva  nie je  obsahovou náplňou § 2 zákona.

Na záver uvádzame, že celý postup zabezpečenia transformácie, ako bude prebiehať a čo všetko bude potrebné vykonať, bude riešiť následne spracovaný projekt transformácie. 
V každom prípade nezávisle od schválenej formy transformácie bytového podniku (prechod na s.r.o., a.s.) bude v transformačnom projekte ošetrený vzťah s vlastníkmi bytov, ktorých spravuje bytový podnik formou zmlúv o výkone správy. Bude  maximálne  zabezpečená kontinuita, nakoľko sa jedná o zmenu formy hospodárenia  v zmysle zákona a zmenu vykonal zriaďovateľ.

	Transformačná komisia na svojom zasadnutí dňa 23. 2. 2007  odporučila spôsoby transformácie variantne so zostupnou prioritou:
1.	 na spoločnosť s ručením obmedzeným,
treba rozhodnúť, či do spoločnosti bude vložený aj hnuteľný alebo nehnuteľný majetok, alebo len peňažný vklad vo výške minimálne 200 000,- Sk, 

2.	 na akciovú spoločnosť,
treba rozhodnúť, či do spoločnosti bude vložený aj hnuteľný alebo nehnuteľný majetok, alebo len peňažný vklad vo výške minimálne 1 000 000,- Sk,

3.	 na príspevkovú organizáciu,
s podnikateľskou činnosťou v zmysle metodického usmernenia MF SR č. MF/12748/2006-42 k aplikácii § 37 ods. 6 zákona 523/2004 Z. z. o rozpočtových pravidlách verejnej správy a o zmene niektorých zákonov v znení neskorších
predpisov, pričom dochádza k rozdeleniu činnosti príspevkovej organizácie formou dodatku k zakladateľskej listine na hlavnú činnosť príspevkovej organizácie a na podnikateľskú činnosť.
     Komisia prerokovala možnosti vypracovania transformačného projektu, pričom posúdila časové, finančné a personálne možnosti mestskej časti a odporučila spracovanie projektu interne t. zn. transformačnou komisiou za pomoci odborných pracovníkov mestskej časti.

          Vzhľadom na uvedené sa uznesenie pre Miestne zastupiteľstvo mestskej časti Bratislava-Petržalka predkladá v alternatívach. Súčasne sa navrhuje posunúť o mesiac termín na spracovanie transformačného projektu, ktorý bude následne prerokovaný v komisiách, miestnej rade a miestnom zastupiteľstve. 

	Materiál bol prerokovaný v komisiach:
-	správy miestneho majetku a miestnych podnikov,
-	finančnej 
-	bytovej a sociálnej

Stanoviska uvedených komisií sú priložené k materiálu.

	Materiál bol prerokovaný v Miestnej rade mestskej časti Bratislava-Petržalka dňa 13. marce 2007 a bolo prijaté nasledovné uznesenie:

Uznesenie č. 25

Miestna rada mestskej časti Bratislava-Petržalka

o d p o r ú č a

Miestnemu zastupiteľstvu mestskej časti Bratislava-Petržalka

1. schváliť spôsob transformácie Bytového podniku Petržalka z príspevkovej organizácie v alternatíve č. I.  – spoločnosť s ručením obmedzeným na spravovanie bytového a domového fondu s tým, že mestská časť Bratislava-Petržalka bude stopercentným vlastníkom so základným imaním vo forme nepeňažného vkladu a majetok  v správe Bytového podniku Petržalka bude odzverený na mestskú časť Bratislava-Petržalka,

2. požiadať starostu o spracovanie transformačného projektu do 30. 4. 2007 a jeho predloženie na rokovanie Miestneho zastupiteľstva mestskej časti Bratislava-Petržalka .